SNINA. V apríli začali stavbári na mieste nefunkčných bazénov na Sninských rybníkoch s prvými výkopmi. Vo štvrtok bol na stavenisku pravidelný kontrolný deň.
Lialo, stavať nemohli
Hovorkyňa Mestského úradu v Snine Anna Brečková informovala, že oproti časovému harmonogramu prác majú stavbári sklz šesť týždňov. Podľa nej to zapríčinilo zlé počasie. Nemohli robiť zemné, hutné práce, ani navážať zeminu.
"Biologická časť podľa vyjadrenia projektanta by mala byť pripravená pre vysádzanie rastlín za 2 – 4 týždne, v závislosti od počasia," avizovala.
Stavbári finišujú aspoň s prestavbou sociálnych zariadení, rozbehli aj práce na základoch konštrukcií prezliekacích kabín a trávnatého ihriska.
Sninská samospráva, ktorá stavia biobazény z vlastných finančných zdrojov, v apríli pri odovzdávaní stavby sninskej firme Stavomont predpokladala, že biobazény budú hotové do augusta tohto roku s tým, že rekonštrukcia vyjde na 763 460 eur.